Bittó Cigániková, Jana, poslankyňa NR SR (2023-05-24):
Ďakujem pekne. Ako som hovorila v svojom úvodnom slove, cieľom návrhu je teda zakotvenie dvoch možností vykonania umelého prerušenia tehotenstva, a to chirurgicky alebo medikamentózne. Je to z toho dôvodu, že interrupcia je v súčasnosti podľa práva Slovenskej republiky legálny zdravotný výkon, ktorý je vykonávaný špecializovaným lekárom v nemocničnom zariadení alebo na klinike. Chcem upozorniť, že nemám, nerobíme žiadne, nenavrhujeme s kolegami žiadne zmeny. Tento výkon bude prebiehať úplne takisto ako doteraz, čiže na klinike, v zdravotníckom zariadení pod dohľadom lekára, žiadne že doma alebo cez lekárne. Ide iba o to, aby ten lekár, keď je to možné, nemusel teda ženu uspávať a podrobovať chirurgickému výkonu, ale mohol túto situáciu riešiť medikamentózne, tak ako je to dnes vo svete možné. Právo na poskytnutie informácie... prepáčte, právo na poskytnutie interrupcie majú ženy zakotvené v našich zákonoch. Zároveň ale majú zakotvené aj právo na to, aby sa robila v súlade s najmodernejšími medicínskymi poznatkami bez zbytočného ohrozenia ich zdravia. Paragraf 4 zákona č. 576/2004 o zdravotnej starostlivosti v bode 3 uvádza, že poskytovateľ je povinný poskytovať zdravotnú starostlivosť správne pri zohľadnení, zohľadnení súčasných poznatkov lekárskej vedy a v súlade so štandardnými postupmi na výkon prevencie. Z uvedeného vyplýva, že zdravotní pracovníci musia postupovať v súlade s vedeckými poznatkami a štandardnými postupmi, ktoré vo forme vyhlášok vydáva ministerstvo zdravotníctva. No tu ale nastáva ten konflikt vyhlášok s príkladmi dobrej praxe vlastne v drvivej väčšine v zahraničia. V západnej Európe je to úplne bežná súčasť interrupčnej politiky, v roku 2023 neponúkajú medikamentóznu formu len Cyprus, Maďarsko, Poľsko, Litva, Malta a Slovenská republika. Ak porovnáme Slovensko so západnou Európou v úrovni zdravotnej starostlivosti alebo v strednej dĺžke dožitia, markantne zaostávame, preto je v záujme aj nás, aj zdravia žien, aby sme sa poučili z praxe v západnej Európe a nerobili legálne zdravotné výkony tak, aby sme ohrozovali zdravie a životy svojich občanov. Podľa slov najvyšších odborných špičiek v gynekológii, ktoré teda na Slovensku, ale aj vo svete máme, je podanie interrupčnej tabletky dnes na Slovensku trestným činom, lebo tento vlastne spôsob neupravuje vyhláška ako taká. Ako vieme, zákon je vyhláške nadriadený, čiže schválením tohto zákona by sa predišlo k tomu, aby v budúcnosti minister zdravotníctva svojvoľne ohrozoval zdravie a životy žien, tak aj kvôli tomu by bolo dobré to prijať takto. Preto považujem za dôležité, aby sme tento spôsob dostali priamo do zákona, aby ho nemohli ministerskí úradníci svojvoľne opäť zakázať v tak citlivej otázke obyčajnou vyhláškou len na základe politických vplyvov radikálne konzervatívnych politikov, ktorí vo svojom presvedčení o svojej jedinej pravde neváhajú riskovať životy a zdravie žien a ich budúcich potomkov už niekoľko rokov. Navyše na absenciu v zákone sa v minulosti odvolávali aj samotní konzervatívni aktivisti, je preto v záujme vyriešenia situácie, aby sa tento úkon dostal priamo do zákona. Jeho absencia je logicky spôsobená tým, že v čase prijatia zákona ešte medikamentózna forma neexistovala. Na základe súčasných poznatkov lekárskej vedy odporúčajú relevantné odborné kapacity na Slovensku vykonávanie interrupcie medikamentóznou formou, ak o ňu žena požiada a jej zdravotný stav či iné okolnosti tomu nebránia. Určite ste počuli príbehy našich popredných špičkových gynekológov, ktorí na zahraničných kongresoch sa vyslovene hanbia, keď musia vysvetľovať, z akého dôvodu robia interrupcie, v absolútne spiatočníckej forme. Aj keď je interrupcia jeden z najbezpečnejších lekárskych úkonov, ako každý lekársky úkon, aj tento má riziká a riziká medikamentóznej formy sú menej závažné a zriedkavejšie. Príprava na chirurgický zákrok totiž obsahuje aj lokáz... lokálnu alebo dokonca celkovú anestézu, čo je pre telo ženy oveľa väčšia záťaž, oveľa väčšie riziko ako podanie dvoch tabletiek. Zároveň sa zvyšujú riziká pri ďalšom otehotnení. Štúdie potvrdili, že pri chirurgickej interrupcii je oproti medikamentóznej vyššie riziko predčasného pôrodu v ďalších tehotenstvách, to prosím pozor, o 90 % pred 28 týždňom. Zvysuje... zvysu... prepáčte, zvyšuje sa tiež riziko krvácania po pôrode v nasledujúcej gravidite a riziko vcestnej placenty, čo je život ohrozujúci stav pre tú ženu. Medikamentózna forma interrupcie teda znižuje riziko tých, znižuje riziko nasledovných potratov, predčasných pôrodov, riziko smrti matky, riziko krvácania a všetky riziká súvisiace s podaním anestézy. Naopak, neexistuje zvýšené riziko pri ženách, ktoré podstúpili medikamentóznu formu interrupcie. Tieto údaje sú z mnohých štúdií robenej... robených na desaťtisícoch žien niekoľko rokov v mnohých krajinách. Nie je to údaj, samozrejme, môj, je to, sú to údaje odborníkov. Klasická chirurgická interrupcia predstavuje pre poskytovateľa zdravotnej starostlivosti ešte aj oveľa vyššie nároky na náklady, starostlivosť a, samozrejme, vyťaženosť personálu, keďže poskytnúť anestézu môže len špecialista. Vieme dobre, že mnoho operácií sa dnes a napríklad aj počas covidu, ak si spomínate nemohlo vykonávať, pretože, nie pretože by chýbal chirurg alebo nejaký iný člen tímu, ale práve anesteziológ, ktorý sa musí vlastne vždy pri takejto operácii, samozrejme, nachádzať. Na základe tohoto sme presvedčený spolu s kolegami, že zavedenie medikamentóznej formy interrupcií je v súlade nielen s duchom našej legislatívy upravujúcej zdravotnú starostlivosť, ale aj v súlade s dobrou praxou v zahraničí, s vyššou kvalitou zdravotnej starostlivosti a aj s etickým aspektom pod... poskytovania zdravotnej starostlivosti. Chcem na záver zdôrazniť, že tento návrh nie je debata o tom, či interrupcie majú, alebo nemajú byť, či sú, alebo nie sú dobré, kedy ako začína život a podobne. Toto je debata o tom, či ak raz sú interrupcie legálne u nás, tak či sa naozaj majú robiť spôsobom, že ohrozujú zdravie a životy našich občianok a prípadne aj budúcich potomkov, alebo sa majú robiť modernejšou, dosť úplne jasne fakticky, dokázane a menej rizikovou formou. Toto jednoducho sú fakty, ktoré treba vziať do úvahy a je smutné, keď, keď blokujeme pokrok len pre nejaké svoje presvedčenie. Ďakujem pekne.